Edith Cresson
Store norske leksikon,Historie,Verdens historie og samtidshistorie,Europa,Frankrikes historie,Frankrikes samtidshistorie
Edith Cresson er en fransk sosialistisk politiker og Frankrikes første kvinnelige statsminister. Hun var medlem av sosialistregjeringen i 1981–1986 med ulike poster, og Europaminister fra 1988 til 1990. Fra 1991 til 1992 var hun statsminister, men måtte gå av etter sosialistenes dårlige resultat i lokalvalgene.
Cresson var mellom 1995 og 1999 medlem av Europakommisjonen med ansvar for forskning og vitenskap. Hun var den av kommissærene som måtte tåle sterkest kritikk i rapporten som førte til at kommisjonen gikk av i 1999. Kritikken dreide seg særlig om et utdanningsprogram der Cresson ble beskyldt for å ikke ha ryddet opp i økonomiske problemer som hadde kommet frem. Hun ble også beskyldt for kameraderi ved å utnevne sin nære venn, tannlegen René Berthelot, som AIDS-ekspert i 1997, uten at han hadde noen formelle kvalifikasjoner for stillingen. Les mer i Store norske leksikon EU-kommisjonen nepotisme Frankrikes historie fra 1958 (den femte republikk)